khistorydata/jeongjo-sjw-relations huggingface dataset:
정조 24년
庚申閏四月十五日卯時上御誠正閣藥房入診諸承旨持公事入侍時藥房都提調李時秀提調徐邁修行左承旨金履翼右承旨徐有聞左副承旨洪樂游右副承旨趙弘鎭同副承旨曺錫中假注書李允謙呂東植記事官李存秀洪奭周醫官柳光翼金孝儉玄敬培李惟鑑鄭允僑玄必采以次進伏訖時秀曰朝候稍熱聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰手部證候今則益臻夬復乎上曰姑未如常而漸向夬復大抵自用鄭億祚之藥始收月計有餘之效矣提調熟知此人乎邁修曰然矣時秀曰湯劑則今已停止乎上曰姑不更進矣上曰再昨卿等之箚辭過矣且外間之見箚本者必不知爲何事矣時秀曰向筵責敎在臣等實是恩敎臣等豈敢以此爲張皇自引之計而自顧罪負無面可顯故不得不略暴悚恧之忱矣上曰此箇義理外人必不能一一領會自卿等必須轉相告諭然後始可使曉然知之矣事有似大而可以闊略者似小而不可以放過者向日筵敎卿則亦必領會矣辛壬義理何等至嚴而在先朝則事關聖躬故容或有一時寬貸之典而在下者之爭執固亦宜也至於今日則不獨爲諸臣之公憤私讎而已其所關係果何如而予之權度固自有不失尺寸處則爲今日臣子者孰敢容喙於其間乎予非欲使之惟其言而莫予違也義理所在斷斷如此矣蓋丙申以前鍾街以北一隊權太重位太高而思所以長此樂保此位之術於是乎自托於四忠家與之締結以售其憑藉恐喝之計而自以爲孰敢侮予矣伊時士類之論則乃謂義理無古今之異乃祖乃父之樹立於辛壬義理者固是忠臣而若其後承之背馳於今日義理者不可以其祖先之爲忠臣或貸其凶逆之名如是然後可以古義理合於今義理而永有辭於萬世予亦深有取於其論渠輩情狀旣無所逃於義理大明之時亦自知爲几上肉而畢竟出亘萬古所無之凶逆矣幾年之後金姓之以箕爲行者今始入於淸選之中而乃敢爲此等無嚴之習乎此箇義理蠶絲牛毛在前則朝廷之元氣充實而士類之間亦多有講明義理之人矣顧今元氣之日就萎薾果作何許模樣乎以義理自任者只餘左相一人而左相亦老矣後進輩必以向來辭敎反謂歇於義理而然矣所謂懸病者觀其容貌則亦似中無所執矣有所攻斥云者亦不成說其家事予所稔知在先朝則或許之以忠或褒之以功而今予則不過謂之於其中容有可議而已渠輩有何所知而乃爲此擧乎都是可笑矣時秀曰縷縷辭敎剖析明白今日登筵諸臣亦必皆曉然無疑自臣等敢不出而相告乎上曰不識裏面者聞再昨賓筵下敎或以爲致慨於大臣而然而此等事不言于大臣而向誰言之乎其將捨大臣而言于卿宰乎言于下大夫乎言于三司翰注乎且世道之所以至此卿等不得辭其責矣非但此也今人之不識廉恥不識格例者滔滔皆是而外面則着帽橫帶行呼唱於道路而考其中則可羞可恥之事不一而足矣昨因承宣聞之則又有一事之昧例者向因閔耆顯金履度兩人之新除玉堂爲其榮耀之故特許前導於闕內矣前導云者許其以鑞牌前引非謂其作呵導之聲也聞日前館隷因此來言于政院以爲兩玉堂旣已呵導此後則玉堂之呵導似當復舊云而其時都承旨亦不以其言爲不然矣玉堂之職非不及於兩司而以其與承旨有異故以避嫌之意初無呵導之規一自內閣設置之後援用湖堂朱衣金牌之例使之呵導而爲玉堂者恥其不如亦復效之云以堂堂之玉署乃有此擧者可謂羞恥故亦嘗禁之矣禁其呵導正所以復舊而今反以呵導爲復舊者豈不萬萬駭然乎非獨此等事也凡士夫之異於下賤者以其能識族譜世派而今人則全不致意亦豈非可恥之一端乎古則以名宦爲貴故於士夫家世派亦所致詳而古之可直千金者今焉不直一錢宜乎專不留意於此等也古之所貴今雖太賤而賤亦安知不爲貴之徵乎時秀曰醫官入診何如上曰置之仍命藥房先退命奏公事有聞讀奏東萊府使金觀柱狀啓倭船去來事禮曹粘連啓目漂民書啓回答撰出下送事禮曹啓目粘連漂還人論罪依新頒事目擧行之意回移事錫中讀奏江華留守狀啓井浦堡別將申載熙赴任事平安兵使李儒敬狀啓大國人去來事分書判付訖上曰近日諫臺果何情勢云乎錫中曰入來則當爲合啓而合啓中數件之傳旨未下者有所難處故不爲入來云矣上曰此亦豈可成說乎若以傳旨未下爲難則如向來李德鉉之所言猶或可也豈可以是之故遂不詣臺乎合啓請牌之謬規向雖禁之而監察連日茶時諫院許久闕啓每五日必入請牌啓辭者自是古例前亦有所申飭而今何不爲之也此後則須更申明也詞訟衙門五日不坐請推之規則今果不爲廢却乎錫中曰然矣上曰全羅監司何當辭朝云乎錫中曰節度使姑未下批故尙未陳疏而辭朝日字不知在何間矣仍命書榻敎曰政官牌招開政命退承史以次退出
정조 24년
庚申閏四月十五日未時上御重熙堂右承旨入侍時右承旨徐有聞假注書呂東植記事官李存秀洪奭周以次進伏訖上曰在外兵曹參判許遞出榻敎上曰完伯何當下去云耶有聞曰未得聞知矣仍命退承史以次退出
정조 24년
行都承旨曺允大坐行左承旨金履翼坐右承旨洪樂游坐直左副承旨徐英輔坐右副承旨趙弘鎭坐同副承旨曺錫中坐直注書金啓溫病一員未差假注書李允謙仕呂東植仕直事變假注書南吉寬仕
정조 24년
徐英輔啓曰明日常參經筵取稟傳曰停
정조 24년
金履翼啓曰行大司憲李城輔在外執義曺允遂掌令洪光一持平洪時濟呈辭掌令一員持平一員未差監察茶時之意敢啓傳曰知道
정조 24년
金履翼啓曰右承旨徐有聞今日不爲仕進卽爲牌招何如傳曰許遞前望單子入之待下批牌招察任
정조 24년
徐英輔以弘文館言啓曰修撰尹命烈旣有只推之命與新除授修撰金履度竝卽牌招察任何如傳曰允
정조 24년
以修撰尹命烈金履度牌不進罷職傳旨傳于徐英輔曰只推
정조 24년
以司諫沈奎魯獻納李垿正言朴宗京牌不進罷職傳旨傳于金履翼曰只推
정조 24년
以平安監司李泰永狀啓平壤府民家失火恤典題給事傳于趙弘鎭曰聞甚矜惻百六十餘戶之農時失所豈可例施恤典而止乎卽令道伯以會付穀別爲加給使之從速結構奠接廟堂取考前施之例磨鍊分付待其奠接使卽狀聞
정조 24년
曺錫中以御營廳言啓曰因司僕寺報來箭串馬場近處捉虎次本廳善放砲手五十名定將校另飭出送矣多日行獵終無虎跡今姑撤還何如傳曰允
정조 24년
金履翼以義禁府言啓曰時囚罪人韓興裕原情公事判付內報辭中若有務得軍民之心等語則難免重勘領相之請拿於左相請竄之後者似由是耳爰辭無所皁白此一款査問後草記決勘事命下矣臣祖源來詣本府取見時囚罪人韓興裕報統營狀辭謄冊則有曰海俗至頑不知有官民之分此固上司之所竊憂而痛繩者今反右袒土校威制地主其於分義紀綱果如何哉此所以轅門內愛恤碑之處處排立一從先生案次第而爲將者務得軍民之心古人之所深戒誠不知其可也云云矣營邑之間所尊者體統無論本事之如何設或不愜於心平說事理務盡開釋未有不可一報再報專事噴薄侵斥上營略無顧忌甚至於務得軍民之心古人之所深戒爲辭者遣辭深重令人代怖身爲下官作此駭悖之擧論其罪狀誠極痛駭依前下傳旨施以定配之典何如傳曰允
정조 24년
金履翼以義禁府言啓曰本府啓辭內時囚罪人韓興裕依前下傳旨施以定配之典事允下矣韓興裕全羅道靈光郡定配而以傳旨及本府啓辭內辭意具罪目依例發遣府羅將押送配所何如傳曰允
정조 24년
全羅監司金達淳疏曰伏以臣庸陋無狀不堪任使之實伏惟聖明已照燭無餘矣隨行逐隊苟無大何夫人之所能而臣則不能依文按本自有常規夫人之所知而臣則不知動輒乖謬觸處顚跌者殆不可一二數矣居常惶恧無面對人乃者南藩新命遽下於闔門訟愆之中臣聞命惝怳若隕淵谷嗚呼臣本蔑學且乏材具備數朝紳奔奏末班亦云幸矣誰意生逢聖世厚蒙恩顧節次推遷以至于此哉感結一念中夜屢起惟思精白謹愼淬勵殫竭上以不負聖眷下以粗守家法以爲一分報效之圖者寸丹炳然而跡與心違悔隨動生憒憒之狀無往非罪每自循省不寒而粟況彼五十州按廉之責其任則至重其事則至大除非綜理事務諳練治體者莫宜居之今以如臣無似苟然充擬不敢知朝廷何所取於臣而古人所謂大則大狼狽小則小狼狽不待知者而臣自知之矣嗚呼爲官而至刺史昔人所艶臣何獨無此心哉然而臣之疎闇決知其無當畢竟僨事上累則哲之明則當是之時臣雖萬殞何以贖之依近日月周旋散班猶可以奉令承敎倖免大戾而至於專制一方之軍民酬應四至之機務則百爾思之非臣才器之所可堪任玆不得不披瀝肝血仰瀆崇嚴伏乞天地父母特垂哀憐將臣新授之銜亟許鐫免仍治臣干冒之罪以肅朝綱千萬幸甚臣無任云云答曰省疏具悉卿其勿辭從速辭朝
정조 24년
庚申閏四月十六日辰時上御誠正閣諸承旨持公事入侍時行左承旨金履翼左副承旨洪樂游右副承旨趙弘鎭同副承旨曺錫中假注書李允謙呂東植記事官李存秀洪奭周以次進伏訖樂游讀奏黃海監司徐榮輔狀啓應資老人敎旨祗受事弘鎭讀奏江原監司南公轍狀啓遺棄兒搜訪事錫中讀奏黃海兵使李性默狀啓捉虎申飭事黃海水使李長喆狀啓唐船退逐事分書判付訖履翼以無公事先退命書榻敎曰惠慶宮進服蔘杞茶依前方五貽製入上曰近日臺諫情勢果緣何事云耶弘鎭曰似聞以執義所奏擇差之言爲自引之端云矣上曰以此引義誠爲過矣敎允謙曰爾於昨日初進照訖所矣講所凡節果何如允謙曰士習凡節比前整齊矣上曰新差之注書又爲圖遞近來注書何其數遞也弘鎭曰該注書於日前以渠兄之禁推有難以晏然供職有此請遞矣上曰此是格外事也父兄雖曰一體此等事面差有間焉若以父子間情理言之則其父以罪名雖至奪告身其子亦無不可供職之義至於就理則雖是輕囚其未勘之罪不知至於何律故其子義不當以無故人自處揚揚供職至若兄弟之間以就理引義者是格外事也此等格例承宣亦須知之而初不當捧入啓辭也弘鎭曰臣非該房故不得詳知矣上曰他注書之作僚者雖同是新進亦何不諭之也該注書仍令供職也命退承史以次退出
정조 24년
行都承旨曺允大坐行左承旨兪漢謨坐直右承旨洪樂游坐左副承旨徐英輔坐直右副承旨趙弘鎭坐同副承旨曺錫中坐注書金啓溫病一員未差假注書李允謙仕直呂東植仕事變假注書南吉寬仕
정조 24년
洪樂游啓曰刑曹參判鄭尙愚除拜後過三日不爲出肅依定式推考警責仍卽牌招察任何如傳曰允
정조 24년
曺錫中啓曰來二十一日朝參日次矣敢稟傳曰停
정조 24년
曺錫中啓曰行大司憲李城輔在外執義曺允遂掌令洪光一持平洪時濟呈辭掌令一員持平一員未差監察茶時之意敢啓傳曰知道
정조 24년
徐英輔啓曰來二十一日輪對日次矣敢稟傳曰當次人受點後日次來待
정조 24년
傳于洪樂游曰右承旨入侍
정조 24년
刑曹參判前望單子入之金履翼落點
정조 24년
承旨前望單子入之兪漢謨落點
정조 24년
傳于徐英輔曰來待諸臣入侍
정조 24년
玉堂前望單子入之修撰金熙采閔耆顯落點
정조 24년
徐英輔啓曰新除授修撰金熙采前任殷栗縣監修撰閔耆顯前任高敞縣監竝在解由未出中何以爲之敢稟傳曰勿拘
정조 24년
曺錫中以備邊司言啓曰華城句管堂上差出事命下矣行護軍李書九差下使之察任何如傳曰允此後依諸道例隨闕啓下仍爲定式可也
정조 24년
曺錫中以御營廳言啓曰箭串馬場近處虎獵撤還之際峨嵯山下小豹虎一頭捉納故謹此封進之意敢啓傳曰知道皮張傳于都相而獵夫施賞可也
정조 24년
敎全羅監司金達淳書王若曰居方岳而膺作藩之寄職司牧而任求芻之憂擁旄鉞而節度諸軍乘軺車而巡按列邑古則一官之各設而尙難其選今焉衆務之兼摠則尤須全才矧海東八路之分疆伊湖南一方爲劇部美哉山河固而城池險卽豐沛萬世根基重以土地沃而民物殷亦荊揚一大都會厥貢惟菌而厥包橘柚其穀宜稻而其利蒲魚蓋其幅圓之大財賦之饒實冠諸路凡今軍國之需公私之費專靠是邦夫何積弊之相仍以致凋瘁之轉甚守令忽於勸課則齪齪桑麻之業漸失古俗胥吏狃於侵擾則瑣瑣楮竹之屬皆爲弊端槪稱土風之詐狙何不念先敎後治至如穀簿之耗蠹未必非由私病公視民如傷若爲百萬口全活與我共理其在二千石惟良惟卿生于詩禮之家早服忠貞之訓置諸講製之列已知才識之優以器局則重厚而和平措事務則周通而敏達編桂籍未十載中大夫之超遷借萊府僅一年賢太守之謌誦蓋前後奬拔之非偶又內外歷試之咸宜玆授卿以全羅道觀察使兼兵馬水軍節度使巡察使全州府尹卿其祗服寵章往布德意飭本業而敦名敎宜思易俗移風刷宿弊而紓困窮當如救焚拯溺將以廉謹而責諸邑身須爲諸邑之先苟得征徭之寬一分民則受一分之益若稟裁厥有典憲凡措畫務得便宜於戲爲紓一道之憂暫虛貳卿之席民情必喜於來暮往其欽哉廷議或惜其去朝行且召矣故玆敎示想宜知悉知製敎金履載製進
정조 24년
庚申閏四月十七日辰時上御誠正閣諸承旨持公事入侍時行都承旨曺允大行左承旨金履翼右承旨洪樂游左副承旨徐英輔右副承旨趙弘鎭同副承旨曺錫中假注書李允謙呂東植記事官李存秀洪奭周以次進伏訖履翼讀奏黃海監司徐榮輔狀啓罪人朴道三放送事書判付訖命書榻敎曰違牌刑曹參判許遞前望單子入之仍敎曰刑曹參判前望以左承旨頒布也仍敎曰承旨前望中罕入政院者誰有可爲之人乎履翼曰臣等於院中聞之則兪漢謨於亞卿陞秩後未入政院云矣上曰然乎仍命書榻敎曰承旨前望單子入之待下批牌招察任仍敎曰承旨前望落點以兪漢謨頒布也命書傳敎曰未肅拜玉堂許遞前望單子入之待下批牌招察任仍敎曰玉堂前望落點以金熙采閔耆顯頒布而其中中批人如未入前望更爲入稟也命退承史以次退出
정조 24년
庚申閏四月十七日辰時上御重熙堂右承旨與刑曹參判入侍時右承旨洪樂游假注書呂東植記事官李存秀洪奭周刑曹參判金履翼以次進伏訖上敎履翼曰該曹罪囚中未完結者須從速完結而雖已完結者亦於日次開坐時出意見論理承款者亦須各別留意決案時更須詳細究問之地也履翼曰臣於向來待罪見職時曹中諸議以爲今月內有難用刑拷訊云爾矣上曰有何所妨乎今日直詣本曹卽爲開坐之地可也履翼先退樂游曰依下敎問於該曹則以爲閔耆顯雖不在玉堂前望而自上點下則例爲入之云矣仍命退承史以次退出
정조 24년
庚申閏四月十七日午時上御便殿左副承旨入侍時左副承旨徐英輔假注書李允謙記事官李存秀洪奭周以次進伏訖上曰來待諸臣入侍賤臣承命出傳與水原留守徐有隣行護軍李書九司僕正洪元燮偕入進伏上曰華城城役儀軌今將印出而無句檢之人向來傳敎有所示意而文蹟則姑未書出矣當以有司堂上爲華城句管卿其着意看檢可也仍命書傳敎曰華城城役儀軌今將印出而堂上姑未啓下行護軍李書九差下使之看檢敎元燮曰儀軌草本爲幾卷元燮曰每卷七十張者爲九卷矣今若印出則紙地已爲經紀耶元燮曰故將臣趙心泰在時欲一番筵稟而竟未果矣上曰本府公貨當捧者爲幾許元燮曰當爲四萬兩而其中萬兩便是已捧三萬兩則外邑人當納者擧皆觀望今則出句管堂上發關嚴飭似好矣上曰其中必多難捧秩當捧條中零瑣小小者姑勿論其外應捧者爾其言送于堂上以秋爲限關飭捧納可也有隣曰安山始興振威龍仁果川等五邑各樣軍兵移屬管轄之後簽額之除減雜費之蠲革名編卒伍者竝受其賜且因各衙門身役之都納華城邑弊民瘼十祛八九而第緣代頉磨勘領付點閱之時將吏官隷之往來幾乎相續又自昨年移屬南陽餉租穀物去就自多泮渙簿書期會無異巡營軍兵收斂旣有禁條傳關錢租殆不相當而係是無前之役不可專責於下屬則無論多少疎數所謂雇價糧資擧皆自官助給而衛將之種種公行不在其中冗費之昔無今有者日計雖似零星歲會不啻夥多五邑之來付華城若將蒙幈幪之惠沾潤之澤而今乃未免於相反以其大綱領之出於卒伍受賜民邑祛弊爲守令者言其樂不言其苦而細究裏面則薄俸殘廩誠有難繼之慮揆以事情合有通變而留臺外營實無財貨派及之道竊伏念五邑俱以民多穀少之邑還穀之狀請加分無歲無之就其加分耗條參量分數以贍官用則軍務之去來穀簿之關由冗費之自官出者庶不窘乏而垂之悠久有備無違則軍兵收斂之弊可期永杜矣傳關錢租之用可免再徵矣今若以微細而忽之煩瀆而置之一年二年漸至生弊則甚非所以仰體我聖上事關華城務從便好之德意古人制法必將戶曹穀常賑穀幾分耗付之本官者亶在於軫念此等處需用而養廉之意實寓其間矣又況加分不同於原分公用亦異於私用酌量派分不至猥屑安山等五邑所在加分耗中租限一百石式特爲許劃恐合事宜而還穀體重不敢擅便下詢廟堂處之何如上曰句管堂上亦陳意見可也書九曰加分取耗本非經法五邑穀摠不敷姑未及通作半分如華城之例而聖敎每以一區井田之義必欲次第釐正俾作四方之準則今若以加分耗名色又爲需用之資則雖有違於施措之本意五邑事情旣如此從他變通亦無其路勢將以權宜之道姑且行之矣上曰今聞華留之言五邑事勢必當如此爲軍民之擧反使邑倅邑吏替受其弊此豈軍摠合爲一統還穀只欲半分以寓井田先施一區之本意乎五邑穀物換作戶曹常平等穀取耗規例一依通編施行則不煩加分耗而自可救弊近來擧措中似甚正當此雖小事其號則大矣以此知悉擧行可也出擧條仍命退諸臣以次退出
정조 24년
行都承旨曺允大坐行左承旨兪漢謨坐右承旨洪樂游坐左副承旨徐英輔坐右副承旨趙弘鎭坐直同副承旨曺錫中坐直注書金啓溫病一員未差假注書李允謙仕呂東植仕直事變假注書南吉寬仕
정조 24년
曺錫中以都摠府言啓曰今日入直內三廳禁軍及軍兵等中日習射請出標信傳曰知道
정조 24년
兪漢謨啓曰行大司憲李城輔在外執義曺允遂掌令洪光一持平洪時濟呈辭掌令一員持平一員未差監察茶時之意敢啓傳曰知道
정조 24년
傳于洪樂游曰下直守令留待
정조 24년
傳于曺錫中曰有司堂上入侍
정조 24년
曺錫中啓曰諫院許久闕啓事甚未安除在外外未肅拜人員竝卽牌招何如傳曰新除諸臺之連爲違牌聞以日前臺啓中擇差之請引義云甚爲過矣雖欲處義違牌亦足矣此啓辭還給今已差晩此後嚴飭與憲臺使之待漏詣臺
정조 24년
趙弘鎭以戶曹言啓曰臣瀅修今日以慶尙道後漕倉漕船點檢事出來江上矣同道左漕倉所屬昌原等八邑己未條田稅大同合米一萬四千八百三十三石零太二千二百四石零分載於本倉元漕船十七隻右漕倉所屬晉州等七邑己未條田稅大同合米二萬一百四十七石零太一千九百三十九石零分載於本倉元漕船二十二隻及左倉餘漕船一隻追後來泊于西江故一體點檢之意敢啓傳曰知道今番漕船之善爲上來可嘉戶惠廳及各處所納刻期捧納嚴飭星火下送俾無逗遛之弊而下送後這這草記備局有司堂上知悉可也
정조 24년
曺錫中以御營廳言啓曰本廳別將申大觀身病甚重勢難察任改差何如傳曰允
정조 24년
曺錫中以御營廳言啓曰捉虎封進草記批旨內皮張傳于都相而獵夫施賞可也事命下矣依傳敎砲手韓得良洪昌河等處各木二疋依例施賞之意敢啓傳曰知道
정조 24년
曺錫中以武臣堂上朔試射試所試官意啓曰今日朔試射時景福宮衛將全虎臣折衝張斗橋張彦緯金達行等俱未滿四中竝依承傳罷職何如傳曰允
정조 24년
曺錫中以備邊司言啓曰頃因三陟杆城等邑暗行兼慰諭御史權晙書啓江陵三處堤堰許耕便否及平陵祥雲兩驛價布錢八百兩之每年輸送於銀溪者除減其半便否竝令論報後稟處之意覆啓行會矣卽見江原監司南公轍所報則枚擧邑報以爲江陵伐列員堤堰二庫在府東七里而本無水源民不蒙利故堤傍田夫百餘年前府南大川築洑引水上下畓千餘石擧皆蒙利所謂堤堰初不灌漑海南員堤堰一庫又在府南十里而其無水利一如伐列長川抱流數百石畓如意灌漑則今此三堤無關於民畓之利害大小民人咸願作畓兩處堤堰先以假令則可作八九十石美畓而土性膏沃實無乍起旋癈之患至於起墾一款待秋成可以始役銀溪驛入居錢除減其半事平陵祥雲兩驛則在於嶺東一隅使役稍歇銀溪直路六站則處在孔道責應旁午其所凋弊比之平祥不啻十倍則今雖不得益加添助以爲蘇救之道而許多年受用之物豈可減之乎依前施行之外更無措處之策爲辭矣江陵堤堰三處廢棄旣久堤傍大川又有引洑之處其所蒙利或爲千餘石落或爲數百石落則許耕於百年等棄之土未爲不可而第念堤堰禁耕法意至嚴萬一有用力貯水之道而忘其遠效取其小利無難毁法則其爲流弊有不可言更以此意堤飭道臣果是官民自古之公論而又無一分可望於滀洩則待秋成起墾後幾石落及結數使之報于堤堰司與戶曹銀溪驛凋弊之倍甚於平祥兩驛誠如報辭今若以其本非己物一朝勒減則勢必難支畢竟別爲救弊在所不已矣繡衣則只聞平祥兩驛之言論其事理亦似有然者故其說如彼而通同較量則仍舊之外實無他道今姑置之何如傳曰允
정조 24년
曺錫中以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在大典通編矣卽見平安監司李泰永捧未捧狀啓則舊還分元還上居末龍川府使李邦運居二嗭洞權管鄭啓運全未捧彌串僉使李愼培云矣當該守令邊將等竝令該府該道依事目勘處何如傳曰允
정조 24년
庚申閏四月十八日辰時上御誠正閣諸承旨持公事入侍時行都承旨曺允大行左承旨兪漢謨右承旨洪樂游左副承旨徐英輔右副承旨趙弘鎭同副承旨曺錫中假注書李允謙呂東植記事官李存秀洪奭周以次進伏訖錫中讀奏平安監司李泰永狀啓東林別將李聖沆到防事漢謨讀奏全羅監司趙宗鉉啓本罪人同推開坐事分書判付訖上曰下直守令入侍出榻敎賤臣承命出與保寧縣監李東煥偕入進伏命奏職姓名敎曰守令爲初次乎東煥曰然矣上曰該邑是難治也須勉爲之爾於何年登第乎東煥曰乙卯庭試登第矣上曰科賦亦嘗經覽而果是能文者矣雖非宣諭七事亦當善爲之矣命先退敎曰該守令是誰之子也注書知之乎賤臣曰故縣監李殷濟之子也上敎漢謨曰亞卿陞秩後初入政院云昨始聞之矣年今幾何漢謨曰六十七矣上曰與新榜登科人兪應煥爲幾寸乎漢謨曰寸數稍遠與同九代祖矣上曰柳憲周家忠義錄已爲篇成云耶錫中曰已爲篇成而文衡及禮判皆有著述云矣上曰華城儀軌須善爲釐正而政院日記中凡屬儀軌邊事亦須抄入同副與下番翰林進去鑄字所與司僕正及入來抄啓同爲議定之地可也錫中奭周先退記注官金啓濂進伏上敎啓濂曰近來立朝者於格例邊擧皆茫昧誠爲可悶翰注之職可爲來頭履歷且爾家重臣諳鍊格例亦必有聞見之習熟者爾須加意於格例上可也仍命退承史以次退出
정조 24년
庚申閏四月十八日辰時上御重熙堂吏房承旨入侍有司堂上同爲入侍時右承旨洪樂游假注書呂東植記注官金啓濂記事官李存秀有司堂上李書九以次進伏訖上敎書九曰近日旱乾果爲如何云耶書九曰向日之雨未得繼霔而趁今周洽則移秧姑未節晩矣上曰卿旣句管華城矣諸般節目須成置於內外營俾與廟堂相關之地好矣昨筵華留所奏擧條卿果見之否書九曰擧條則未及得見而詳聞其言矣上曰華留擧條中須以卿意論理添入好矣仍命退諸臣以次退出
정조 24년
行都承旨曺允大坐行左承旨兪漢謨坐右承旨洪樂游坐直左副承旨徐英輔坐右副承旨趙弘鎭坐同副承旨曺錫中坐直注書金啓溫病一員未差假注書李允謙仕直呂東植仕事變假注書南吉寬仕
정조 24년
兪漢謨啓曰行大司憲李城輔在外執義曺允遂掌令洪光一持平洪時濟牌招啓辭未下掌令一員持平一員未差監察茶時之意敢啓傳曰知道
정조 24년
曺允大啓曰諸承旨持公事入侍命下而六房無公事不得入侍之意敢啓傳曰知道
정조 24년
曺錫中以備邊司言啓曰頃以德川郡被燒民家嚴飭結構後畢奠接形止亦卽報來以爲草記之意因傳敎行會矣卽見平安監司李泰永所報則以爲該郡被燒民家八十一戶借材助糧申飭結構今已畢奠接小殘獨戶身役蕩減後修成冊上送而蕩減身役錢爲二十八兩云矣敢啓傳曰知道
정조 24년
兪漢謨以義禁府言啓曰彌串僉使李愼培拿問勘處事傳旨啓下矣李愼培時在任所云依例發遣府書吏交代後拿來何如傳曰允
정조 24년
曺錫中以御營廳言啓曰本廳哨官韓宅霖屢月稱病終無職任之擧行其在懲他之道誠極駭然決棍汰去之意敢啓傳曰知道
정조 24년
全羅監司金達淳疏曰伏以臣冒膺寵命行將辭陛矣臣之父母墳山在於京畿抱川地臣以鮮民之生久抱風樹之痛今叨擁旄之榮而莫效哺烏之情遙望松楸感切霜露玆敢冒昧呼籲伏乞天地父母俯賜鑑諒特許數日之暇得以榮掃粗伸私情千萬幸甚臣無任云云答曰省疏具悉卿其依所請往省
정조 24년
庚申閏四月十九日辰時上御重熙堂右承旨入侍時右承旨洪樂游假注書李允謙記注官承膺祚金啓濂以次進伏訖上曰重臣李命植登第在何年兼春秋或聞知耶啓濂曰臣父乙亥年登科而李命植則乙亥年前已爲之云矣樂游曰臣叔於壬申年釋褐而李命植則其前已爲登第云矣命書傳敎曰重臣立朝五十年宣力于外兩界四都以至嶺湖萊灣名無不登之剡夷考績庸在在可稱入而掌金穀治甲兵其嚴於守法亦所深許而中間滄浪一一待之以無辨未嘗屑屑於明其本意今聞其長逝豈勝嗟惜卒奉朝賀李命植弔祭依例擧行祭文中以此意措辭事分付
정조 24년
行都承旨曺允大坐行左承旨兪漢謨坐右承旨洪樂游坐左副承旨徐英輔坐直右副承旨趙弘鎭坐直同副承旨曺錫中坐注書金啓溫病一員未差假注書李允謙仕呂東植仕直事變假注書南吉寬仕
정조 24년
曺錫中啓曰行大司憲李城輔在外執義曺允遂掌令洪光一持平洪時濟牌招啓辭未下掌令一員持平一員未差監察茶時之意敢啓傳曰知道
정조 24년
曺錫中啓曰備邊司郞廳來言今日賓廳日次而停朝市相値不得來會云矣敢啓傳曰知道
정조 24년
傳于兪漢謨曰左承旨入侍
정조 24년
傳于徐英輔曰坐直承旨入侍
정조 24년
曺錫中以兵曹言啓曰今閏四月二十日文臣朔試射試官望備擬受點矣停朝市相値不得爲之之意敢啓傳曰知道
정조 24년
曺錫中以備邊司言啓曰陳奏兼奏請使方物看品在今二十二日而戶曹判書李在學有實病無以擧行云莫重看品時不可以亞堂替行合有變通之道戶曹判書李在學今姑許遞何如傳曰重任不可輕遞令次堂替行可也
정조 24년
庚申閏四月二十日辰時上御誠正閣藥房入診左承旨右承旨有司堂上同爲入侍時都提調李時秀提調徐邁修副提調曺允大行左承旨兪漢謨右承旨洪樂游假注書李允謙記注官承膺祚金啓濂有司堂上趙鎭寬李書九醫官柳光翼金孝儉李敬培朴春源李惟鑑玄必采以次進伏訖時秀等曰晩後風日不調聖體候若何上曰一樣而近日雨意邈然爲民事以是悶慮時秀曰十六之雨兩湖則稍可解渴且今農節不至甚晩矣寢睡水剌之節何如上曰近日引飮之症無減日前連服竹瀝則止渴最爲良方矣仍敎醫官柳光翼曰竹瀝之效可謂神奇矣光翼曰非但竹瀝單竹葉茶最爲止渴矣上曰夏節連進櫻桃以是飮食善進此卽宮底櫻也莫非陟降之所默佑矣時秀曰王大妃殿氣候何如上曰一樣矣時秀曰惠慶宮氣候近已快復乎上曰今雖完合而快未復常矣時秀曰醫官旣已待令診察何如上曰置之時秀曰寅申巳亥年端午節自藥院造進鍼具矣今番則亦當封進于世子宮乎上曰封進後如有益於醫官輩則封進可也仍敎醫官朴春源曰鍼具封進後有賞典之已例耶春源曰封進於大殿則有除職承傳各殿宮封進也有紬疋賜給之例矣上曰然則大小朝竝爲封進可也上曰問諸先來則彼中別無他事云耶時秀曰彼中亦以旱災去月二十日已爲親行禱雨之擧云以今節序不必如是遑急此亦近於外飾矣上曰似然矣先來軍官所傳云何樂游曰軍官譯官落後於宣川姑未入來矣上曰然則自政院何不請罪時秀曰年前以使行先來或有中路實病不得排站上來則使陪持替受狀啓以來事曾有下敎而此是一時特敎非每年視以爲例之事設或眞有實病道臣灣尹詳察其病果是實狀則以替送陪持之意措辭馳啓事體則然而近聞先來軍官譯官輩以伊時下敎認以年例應然之事甚至今番回還進賀使先來軍官譯官渡江後纔過數站竝爲落後三人之一齊有病似無是理若此不已則先來之法便歸蕩然不可無懲後之道當該先來軍官譯官等待其上來令攸司從重科治道臣之無一言狀聞政院之循例捧納不爲請罪難免其責當該道臣及承旨推考何如上曰依爲之出擧條敎時秀曰五邑戶曹穀事其間果已往復於領相許而何以措處時秀曰昨伏見擧條批旨下者穀名稍異似可以此施行矣敎鎭寬等曰五邑耗條何以區劃書九曰成出笏記今方持入矣命入之仍敎曰五百石如欲取耗則五千石當爲盡分乎書九曰然矣上曰戶曹元會穀則十分一取耗耶書九曰然矣上曰戶曹穀十分一外九分則歸於守令耶書九曰然矣上曰然則此異於取諸民依日前筵敎許施無妨矣書九曰徐有隣爲戶判時湖西己酉貿米爲一萬八千石京畿貿米爲一萬三千石以此竝爲劃給於關東矣自戶曹若以錢換劃則庶可量爲而此亦磨鍊而已未有一定之見昨見領相語及此事而未果決定矣上曰領相出疆前決定好矣又敎鎭寬曰卿爲戶判時有所留意於各樣雜費之釐正抄謄冊子云其間果已成出耶鎭寬曰姑未抄出矣上曰大體恤典會減何其多也鎭寬曰非但恤典各樣雜費最多矣時秀曰臣待罪戶判時聞於外間則燒頹恤典不無虛實相蒙之弊矣上曰以燒戶言之十戶以上自政院付籤入之而此亦持公事入侍時入啓不然則過了數朔後始爲入啓以朝家一視之義無論百戶十戶單一戶當戶之見燒一也朝家軫恤豈可區別大小多寡而爲之乎先朝自丙子至乙未年靜攝中不緊公事乙未聽政時恤典堆積於二間樓庫以此觀之不可不先擧行而其間虛實相蒙之弊亦何以盡知乎不但此也雜費之昔無今有者大加變通然後庶可釐正恤典傳敎卿其爲先抄出以爲斯速釐正之地可也仍命鎭寬等先退上曰刑曹判書入侍出榻敎賤臣承命出傳與刑曹判書李得臣偕入進伏敎得臣曰本曹文案中已承款未完決之類獄情果何如得臣曰文案中亦有一二可疑者矣上曰然則從所見論奏而今日雖停朝市勿拘開坐可也得臣曰每於獄案有司之臣雖執重論自上德意常傅之從輕邊臣恐反有妨於生道殺人之義矣上曰予何嘗爲從輕之論哉人命至重自不得不審而然矣近來法紀漸不如前只有殺人者一條於此更欲闊狹則其於法紀何哉頃奉筵敎今番完決中已結案已承款六度文案次第看詳則其中或有一二可議者金應聲獄案中以爲死者一孫面色瘦黃素知其爲抱病之人故不忍其下手云者雖不足取信以看證朴弘信翠梅及屍親崔聖道招見之一孫之自來抱病同然一辭一孫妻朴召史招中亦以爲一孫昨年臘月吐血云爾則一孫致死雖在於與應聲相鬪之後而自是病身則亦豈無邂逅之疑乎應聲招中以爲一孫死後辦得斂具將欲埋葬忽地呈官不知其意云元吉招中以爲或慮應聲之逃避謂將斂葬以緩其心且待媤叔之來始乃發狀云而以渠所遭論以常情固當呼哭奔告不踰咎刻且元吉所居之三淸洞距其媤叔所居之松木洞多不過一里許則其所發狀胡在經日經夜之後乎或出於疑病或打欲告未告而然歟宜其蒼黃何太稽緩初覆檢狀皆以脇肋傷痕衣服血癊爲被踢實因而弘信招中旣曰一孫以頭撞應聲而反傷其鼻衄血狼藉衣服血癊不足爲致命之症也看證金啓孫招中以爲其後一孫應聲更爲相鬪云者與元吉招中其夫憤其被打扶執應聲更欲起鬧則應聲更不下手等說沕然相合若曰初鬪時被踢以至不日內致命之重傷則渠非鐵漢安能作氣更鬧於其翌日乎再鬪時應聲之初不下手其妻朴召史亦已立證則一孫殞命亦不可一直歸之於被打也決矣大抵看證諸招皆曰互執頭髻交加拳踢此是此獄實際光景以手執髻以足踢人之勢有異乎各立飛足之隨處當着隨力猛毒應聲一孫雖或有强弱之別而滾合時足尖之及於肋後者亦豈有重傷之理哉應聲所謂一孫之自撞自仆之際脇肋自然致傷云者非敢曰準信而亦不可全然諉之於下手之猛毒朴弘信所供中應聲言內以爲毆打汝無異打甕器商支機木等語與上項應聲招中知其爲抱病之人不欲下手之語暗有相符此雖常漢過去麤悖之語而無論憐其孱怯其死其毆踢之不欲猛毒亦可見矣旣有諸般可疑之端而謂渠以曾已承款循例結案取招有違於我殿下欽恤好生之德意故敢此仰達矣上曰卿之起疑諸條甚有所見前判堂題語中弊繩破器之喩亦可謂同一意致減律不至失刑依卿所奏直爲照律決勘可也出擧條得臣曰典僕金重喆獄案亦不無更査之端渠則自初檢至承款時每以爲國獜犯打渠之老母故情理所及不顧死生奪其椎而反擊云者雖是渠藉口之端而苟如是也容有可議屍親方召史之初檢招中連以重喆弟䃼喆之倂力同打樣斷斷爲說者覆檢以後忽反前說爲䃼喆分疏靡不容極者亦甚訝惑此兩條一番更査後始可議捧結案故敢此仰達矣上曰依爲之出擧條得臣曰頃以竹山府殺獄罪人李寶夫獄事回啓判付據星火査報之意發關該道矣卽接京畿監司徐鼎修回移及主同推官報營辭意則以爲時同之以賊見囚受刑決放前府使之移帖昭在行賊被囚雖有其跡越獄在逃元無是事時同之子日孫曾以大賊越獄逃躱丁寧而渠所謂傳說之狼藉易致父子之相蒙抑或無怪而旣無官令之奉承又無逋逃之可罪則私自捕捉於出使之路恣意毆打於鍜鍊之際者已極無狀而越獄逃走及因官令跟捕等說俱皆落空云矣越獄逃躱者卽時同之子日孫而時同則纔以行賊被捉受困蒙放者也奉官令出使亦不過跟捕他殺越人命之賊徒則韓女所謂時同之越獄逃躱寶夫之因官令跟捕俱爲落空而寶夫卽捕校也時同卽賊徒也奉令出使雖非捕捉時同之行而路逢曾所被捉之賊徒則捕校之盤詰譏探自是渠輩之例習今此寶夫之行凶匿埋等事固萬萬痛惡而此與混打平民擅加操鍊稍有間焉韓女稱冤與指無謂有全然爽實亦或有異故敢此仰達矣上曰卿傅生之論未免苟且若此則殺獄豈有償命之律乎然於曰宥曰殺之義卿則曰必可宥而直使之仍置獄案此爲鄭重之端右相適又登筵亦陳意見可也時秀曰寶夫之匿埋一款實爲渠之斷案而時同之行賊被囚邑牒昭在其子日孫又是越獄之賊徒則捕校之路中逢着一欲盤詰不是異事操鍊之酷乃是京外捕校之例習此或爲寶夫一分參恕之端秋堂所奏亦似因此而殺獄至重不敢質言矣上曰卿言亦與刑判意無異則何可必爲仍推乎依僉議傅輕之意分付可也出擧條仍命退諸臣以次退出
정조 24년
庚申閏四月二十日申時上御便殿坐直承旨入侍時左副承旨徐英輔假注書呂東植記事官金珍恪記注官承膺祚以次進伏訖命稟事閣臣入侍賤臣承命出傳與檢校直提學李晩秀偕入進伏晩秀曰五月朔各祭享月令單子已爲啓下而中霤祭例於土旺日行事今年土旺在於五月三十日中霤祭當同入於五月月令而雲觀徒知每年四季朔土旺之例不知今年旣有閏朔節序自致差早中霤祭一條漏落於牒呈中臣曹亦未致察循例謄入臣之矇未察飭惶恐俟勘而前此亦有別具單子追入之例更爲修整入啓祀典莫重如是做錯萬萬駭然當該次知監生令攸司從重科治以懲日後何如上曰依爲之出擧條仍命退諸臣以次退出
정조 24년
行都承旨曺允大坐行左承旨兪漢謨坐直右承旨洪樂游坐左副承旨徐英輔坐右副承旨趙弘鎭坐同副承旨曺錫中坐直注書金啓溫病一員未差假注書李允謙仕呂東植仕直事變假注書南吉寬仕
정조 24년
曺錫中啓曰來二十五日朝參日次矣敢稟傳曰停
정조 24년
徐英輔啓曰明日親臨方物看品處所以何處爲之乎敢稟傳曰熙政堂爲之
정조 24년
傳于曺允大曰來待諸臣入侍
정조 24년
以全羅監司趙宗鉉狀啓寶城郡民家失火恤典題給事判付內啓下備邊司爲旀方農失所甚爲矜悶嚴飭邑倅斯速結構期於卽爲奠接事分付爲良如敎
정조 24년
兪漢謨啓曰以兩司諸臺之不爲詣臺屢勤飭敎而憲府諸臺則雖已入來避嫌諫院則無一人詣臺事甚未安竝推考何如傳曰爲先待開門問啓
정조 24년
掌令洪光一持平洪時濟啓曰臣等之蔑識庸姿豈有一分堪承於淸朝耳目之任而怵畏義分章皇出肅間日詣臺未嘗論一事出一言只呈姑停分臺苟然充位而已自顧慙恧若無所措果然亞憲歷論近日臺官失職之事至請峻其選責其任使庸碌者無所逃於譴何以外他條列無非格言臣等已不覺瞿然自愧而其曰當言之事謂屬禁令而不言已允之啓惟俟處分而不論云者尤是臣等溺職之大者固所甘受而愧赧之不暇則其何可抗顔彯纓强復揚揚於臺端一步之地乎寧被違傲之罪不敢爲仍冒之計累勤飭敎今始來避所失尤大以此情踪其何敢一刻晏然於臺次乎請命遞斥臣等之職答曰勿辭亦勿退待
정조 24년
執義曺允遂啓曰臣之庸碌疲劣不堪耳目之任非但通朝之所共知抑亦聖明之所俯燭也每奉除旨黽勉承膺亶出於怵分畏義而尋常愧恧徒切于中日前筵奏誠以如臣無似冒居臺端不能出一言論一事以效涓埃之報未免素餐之歸臺閣不尊實由於是乃以無隱之情竊附自劾之義矣及夫筵退之後譏嘲之說紛紜四至謂臣以自處擇差處人不擇乃至有近日諸臺齊引之擧臣於是竊不勝瞿然慙赧之至人之爲言雖不深諒在臣私義當思自處若論不擇之實則臣固爲首其何敢蹲冒於臺次乎請命遞斥臣職答曰勿辭亦勿退待
정조 24년
徐英輔以侍講院言啓曰書筵孟子第五卷今已畢講而依下敎第六卷仍爲繼講之意敢啓傳曰知道
정조 24년
曺錫中以兵曹言啓曰謹依下敎守門將林福善龍虎營拘留之意敢啓傳曰姑放可也
정조 24년
曺錫中以兵曹言啓曰謹依本曹草記批旨龍虎營拘留守門將林福善姑放之意敢啓傳曰知道
정조 24년
曺錫中以御營廳言啓曰弘化門鄕軍直所移設於衛將番所事已爲定奪矣移接直所今已修葺今日爲始待標信移直之意敢啓傳曰知道
정조 24년
禁府啓目加德前僉使趙崈原情云云問目內辭緣泛稱遲晩刑推得情何如判付啓考律勘放後草記爲良如敎
정조 24년
兪漢謨以義禁府言啓曰時囚罪人趙崈原情公事判付內考律勘放後草記事命下矣趙崈統制使任嵂狀啓內莫重戰器不善看守致此燒燼其在重戎政之道決難容貸爲先罷黜其罪狀令攸司稟處罪取考律文則大明律失火條有曰公廨及倉庫內失火者杖八十徒二年大典通編推斷條有曰倉庫軍器失火守令以本律照勘後公罪收贖懸入矣趙崈杖八十徒二年定配以公罪收贖放送何如傳曰允
정조 24년
庚申閏四月二十一日辰時上御便殿都承旨入侍來待諸臣同爲入侍時行都承旨曺允大假注書呂東植記事官李存秀洪奭周禮曹判書李晩秀以次進伏訖命書傳敎曰同副承旨入侍賤臣承命出傳同副承旨曺錫中進伏上曰鑄字所何當移接乎晩秀曰修粧未及告訖而今日當移接矣上曰欲雨不雨旱乾益甚誠悶然矣允大曰或有雨意而旋卽開朗誠爲可悶矣上曰雨澤久閟民事孔艱憂勤一念不暇及他鑄字所修粧之役稍待得雨後爲之好矣晩秀曰鑄字所今日將爲移入矣依日前筵稟定奪桂坊移入於春坊東行閣今日入接事分付何如上曰依爲之出擧條上敎奭周曰照訖講今日則不爲捧講乎奭周曰今日果不捧講而此後則以每五日捧講爲定矣上曰五日一次過爲稀闊今番則卄五日捧講後仍爲連日捧之觀勢開撤好矣允大曰舊還分元還上居末龍川府使李邦運居二嗭洞權管鄭啓運全未捧彌串僉使李愼培令該府該道依事目勘處事備邊司草記允下矣取考大典通編還上未準捧條居末決杖居二推考居三勿論而增註以爲居末者拿問邊地守令則依前決杖云而至於舊還未準捧條則泛言論罪而已初無分明定式故居二嗭洞權管及全未捧彌串僉使姑援新還條拿問推考之例已捧傳旨而至於龍川府使則係是內邊地守令雖與外邊地有間其爲邊地則一也似不可遽用拿問之例如欲代以決杖則又無新舊還輕重之別擧行未免疑眩當以何律施行乎上曰更思都是宥旨前事竝勿論可也出擧條允大曰舊還未準捧守令論罪一款雖載於大典通編增註中而初無輕重區別之文故纔有所陳稟矣若無一番定式則來頭擧行必復如今番之疑眩令廟堂酌量定制以爲永久遵行之地似好故敢此仰達矣上曰依爲之出擧條允大曰不爲詣臺之諸臺連加申飭而終不入來矣上曰一味逡巡是豈成說不可無一番節拍諸臺旣難詣臺則引而爲避亦似好矣此意令諸臺知悉也仍命退諸臣以次退出
정조 24년
行都承旨曺允大坐行左承旨李益運坐行右承旨兪漢謨坐左副承旨洪樂游坐直右副承旨徐英輔坐同副承旨曺錫中坐直注書金啓溫病一員未差假注書李允謙仕呂東植仕直事變假注書南吉寬仕
정조 24년
曺允大啓曰右副承旨趙弘鎭今日不爲仕進卽爲牌招何如傳曰許遞前望單子入之待下批牌招察任
정조 24년
傳于曺允大曰承旨房仍左承旨爲戶房
정조 24년
傳于曺允大曰右承旨與左副換房
정조 24년
傳于曺允大曰守令有闕之代令該曹口傳差出
정조 24년
吏曹口傳政事以沈廷秀爲陽城縣監
정조 24년
洪樂游啓曰問啓事命下矣問于司諫沈奎魯獻納李垿正言朴宗京處則司諫沈奎魯以爲臣出入臺地已多年所未嘗出一言論一事以效一日之責居常慙恧無地容措向來獻啓以臺閣之峻其選得其人爲請則如臣之前後溺職者尤難冒居屢度飭敎之下不敢遽然出肅致煩問啓不勝惶恐云獻納李垿以爲臣姿性拙劣知識鹵莽本不足備數於從班而年前臺望之始通也又以銓格之有違人言頗緊廉防所關尤難冒玷前後除拜一未承膺是臣難進之一端且況向日憲啓之請擇諫官實爲切至之論雖於從前出入之地尙或逡巡却顧以臣幾年自引之蹤反改前見忽膺新命其爲忘念沒恥當何如也飭敎之下罪積逋慢至伏承問啓之命惶隕震越不知所達云正言朴宗京以爲臣以無似本不合於淸朝耳目之任而向日憲臺旣有臺閣不擇之論則臣亦不擇中一人耳僚臺旣因此而竝蒙遞罷則臣之處義宜無異同飭敎之下果不敢出肅矣至伏承問啓之命不勝惶恐云矣敢啓傳曰知道
정조 24년
以慶尙監司申耆狀啓遺漏應資老人開錄事傳于曺錫中曰令該曹口傳下批單付亦以口傳擧行勿待罪事回諭
정조 24년
以全羅監司趙宗鉉狀啓遺漏應資老人開錄事傳于曺錫中曰令該曹口傳下批單付亦以口傳擧行
정조 24년
兵曹口傳政事僉知單鄭檍
정조 24년
曺允大以吏曹言啓曰卽伏見全羅前監司趙宗鉉追報老人狀本則前別將鄭有康混錄於朝官應資秩事甚未安有康則拔去於下批中而該道臣推考警責何如傳曰允
정조 24년
兪漢謨以禮曹三公意啓曰御覽方物還下滿花席十張雜彩花席六張白綿紙三百卷極擇改備其餘物種竝與紙品更爲一一看閱同爲封裹之意敢啓傳曰知道
정조 24년
曺錫中以都摠府言啓曰依下敎行首守門將李元煜決棍五度之意敢啓傳曰知道
정조 24년
曺錫中以訓鍊都監言啓曰本局局別將金珠淵身病甚重勢難察任改差何如傳曰允
정조 24년
庚申閏四月二十二日卯時上御熙政堂方物看品入侍時行都承旨曺允大右承旨洪樂游左副承旨徐英輔同副承旨曺錫中假注書李允謙記注官金啓濂記事官洪奭周檢校直閣沈象奎戶曹參判徐瀅修以次進伏訖上命書傳敎曰承旨房仍都承旨爲吏房仍敎曰白綿紙四千卷內二千卷雖已落點而千卷則入之千卷則直送于都堂考覈三百卷爲之紬苧亦依此持入其餘亦令直送于都堂事分付允大等承命退就殿庭考覈瀅修與各司郞官一時擧行允大等還入進伏命書公事判付上曰近來政院事去益駭然凡於詣閤時成班就座蓋爲入侍時依此進伏無或差錯而俄者詣閤分左右成班云方物看品入侍時座次果是分左右而然耶此等易知之前例每煩飭敎寧不駭然此緣院吏之無掌考者而然也後各着念俾無壞損筵體之地可也仍命退承史以次退出
정조 24년
庚申閏四月二十二日辰時上御重熙堂同副承旨入侍時同副承旨曺錫中假注書呂東植記事官李存秀洪奭周以次進伏訖命書榻敎曰惠慶宮進服加味蔘杞飮自今日五貼式製入上曰方物封裹時亦有亞堂進去之例云乎錫中曰問於該曹及槐院則皆未詳知而今春因長亞堂之有故參議進去云矣上曰今番封裹紙品誠不成說矣錫中曰果不成說矣雖爲改備亦是此品矣上曰此等事亦係紀綱而有司之臣不能各修其職自上何可以每每提飭乎錫中曰方物封裹之際每患悤擾許多紙物有難盡數計張於一日之內故只計卷數仍爲齎去及其呈納彼中也或有計數之擧則每多欠縮雖以補物而充數猶未免事面之苟簡而亦可見我國紀綱處臣意則每於封裹前六七日書狀官親往該曹排日分數一一計張以待封裹日計卷齎去則可無如前之弊令廟堂稟處恐合事宜臣於昨年奉使之行稔知此事故今因言端敢此仰達矣上曰依爲之出擧條命退承史以次退出
정조 24년
行都承旨曺允大坐行左承旨李益運坐直行右承旨兪漢謨坐左副承旨洪樂游坐右副承旨徐英輔坐直同副承旨曺錫中坐注書金啓溫病一員未差假注書呂東植仕直一員未差事變假注書南吉寬仕
정조 24년
徐英輔啓曰憲府連日監察茶時諫院許久闕啓事甚未安除在外外兩司未肅拜及呈告人員竝卽牌招何如傳曰允
정조 24년
徐英輔啓曰行大司憲李城輔在外執義曺允遂掌令洪光一持平洪時濟呈辭掌令一員持平一員未差監察茶時之意敢啓傳曰知道
정조 24년
吏曹口傳政事注書單洪奭周
정조 24년
傳于徐英輔曰政官待開門牌招開政
정조 24년
傳于李益運曰坐直承旨入侍
정조 24년
以京畿監司徐鼎修狀啓抱川縣民家失火恤典題給事判付內啓下備邊司爲旀嚴飭邑倅斯速結構奠接俾無方農失所之患事分付道臣爲良如敎
정조 24년
曺錫中以兵曹言啓曰內弓房弓人李顯春矢人梁致憲來告內渠等二十年服役今已限滿造納弓矢亦過千數云故依定式取考知弓品堂上啓下單子及本曹錄置成冊則弓人李顯春丙申年入屬今爲二十五年服役造納弓子合爲一千三百二張矢人梁致憲丁酉年入屬今爲二十四年服役造納長片箭合爲一千一百部的實矣今此弓人李顯春矢人梁致憲服役年條造納弓矢數爻俱已準限竝依定式帖加成給何如傳曰允
정조 24년
刑曹啓目粘連光州牧殺獄罪人李春金結案啓本極涉疎率親問後結案取招亦爲闕焉大是不察道臣從重推考原案還下送更爲修啓後稟處何如判付啓獄案何莫非愼重而一律結案尤爲至嚴始旣不能具格卿曹回啓還下之後又復如彼不察親問一款之漏却事未前聞當該道臣不可推考而止越俸一等各道分送律官法意何如而死囚用律之文書層節不備而不卽據例如式該律官分付道臣科罪當初入啓之捧納承旨竝捧現告爲先從重推考改修啓事依回啓施行爲良如敎
정조 24년
庚申閏四月二十三日辰時上御誠正閣諸承旨持公事入侍時行都承旨曺允大行左承旨李益運行右承旨兪漢謨左副承旨洪樂游右副承旨徐英輔同副承旨曺錫中假注書李允謙呂東植記事官李存秀洪奭周以次進伏訖錫中讀奏廣州留守金思穆狀啓還營事書判付訖命書榻敎曰檢閱洪奭周令該曹口傳還付注書牌招入直仍命退承史以次退出
정조 24년
庚申閏四月二十三日辰時上御重熙堂左副承旨入侍時左副承旨洪樂游假注書呂東植記注官金啓濂記事官李存秀以次進伏訖上曰文衡入來而已爲出去乎樂游曰已爲出去矣上曰筋力別無所損乎樂游曰筋力則雖難强而當强力行公云矣上曰文衡今能讀書云可謂壯矣樂游曰近日亦能看讀而若遇會意處則高聲讀之矣上曰向聞二直提學言則兼春秋家重臣重經輪感云老人筋力必有所損矣啓濂曰比前有損矣上曰下番翰林果已出去乎存秀曰俄纔出去矣上曰渠之親病果爲何如云耶存秀曰雖非大段而爲日稍久云矣仍命退承史以次退出
정조 24년
庚申閏四月二十三日酉時上御便殿坐直承旨入侍時行左承旨李益運假注書呂東植記事官金珍恪記注官承膺祚以次進伏訖上曰兼春秋出去未下直守令爲幾人問於吏曹知入也珍恪承命出問回奏曰興陽縣監金熙洛陽城縣監沈廷秀爲未下直守令云矣仍命退承史以次退出
정조 24년
行都承旨李集斗坐行左承旨李基讓坐右承旨未差左副承旨徐英輔坐右副承旨尹光顔坐直同副承旨朴奎淳坐直注書金啓溫病一員未差假注書申在明仕呂東植仕直事變假注書南吉寬仕
정조 24년
徐英輔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
徐英輔啓曰御營廳將官來言今日本廳軍兵日次私習云矣敢啓傳曰知道
정조 24년
傳于徐英輔曰明日次對進定於今日
정조 24년
傳于徐英輔曰全羅監司留待
정조 24년
徐英輔啓曰行大司憲李城輔在外執義掌令二員持平二員未差監察茶時之意敢啓傳曰知道次對有命今日政以在京無故人差出闕員待下批牌招使之先進參後謝恩
정조 24년
備忘記全羅監司金達淳下直長弓一張長箭一部賜給
정조 24년
徐英輔啓曰同副承旨曺錫中禁推事命下矣依定式遞差傳旨捧入之意敢啓傳曰知道都承旨左承旨右承旨許遞與未差之代前望單子入之待下批牌招察任可也
정조 24년
承旨前望單子入之李集斗李基讓金羲淳朴奎淳落點
정조 24년
有政吏批判書徐龍輔進參判未差參議金羲淳進行都承旨李集斗進以閔台爀爲吏曹參判張至冕爲執義徐有沂爲司諫柳頤玄姜世鷹爲掌令申龜朝李重蓮爲持平尹命烈爲獻納金履度爲正言金履喬爲校理洪明浩爲典牲提調李命暹爲永禧殿令奉常奉事單朴思默
정조 24년
兵批判書金載瓚進參判閔台爀病參議申鳳朝病參知韓致應入直左副承旨徐英輔進以徐翼淳爲訓鍊副正李春英爲訓鍊判官李基魯爲訓鍊主簿閔耆顯爲文兼李齊年爲部將趙文彦爲釜山僉使李珍國爲古群山僉使武兼單徐春輔同知單嚴思賢僉知單史廷煥護軍鄭尙愚副護軍趙弘鎭徐有聞金最煥副司直洪彦爕金壽祖竝單付
정조 24년
以同副承旨金羲淳牌不進罷職傳旨傳于朴奎淳曰許遞前望單子入之待下批牌招察任
정조 24년
承旨前望單子入之尹光顔落點
정조 24년
以執義張至冕掌令柳頤玄持平李重蓮司諫徐有沂獻納尹命烈正言金履度牌不進罷職傳旨傳于朴奎淳曰只推
정조 24년
朴奎淳啓曰問啓事命下矣問于行工曹判書洪檍處則以爲臣勢孤命畸動輒媒謗今於臺言峻發致煩問啓之命惶懍悚恧直欲無生蓋此事不無苗脈臣爲從兄故參判臣梓遺稿刊出事積年鳩聚如干物力授寘門下人而以未及校正姑未始役矣昨年始責納則以邸人文券代納故問其委折則以爲爲渠聊生同入邸價趁未備納而不得已姑爲執置而使之刻期收納矣春間謂有相訟之事門下人以京兆推納文券屢次來言故終果出給而京兆以本訟理直兩度決給於門下人云矣其間事狀不過如此臣焉敢誣也云矣敢啓傳曰風傳之爽實今始曉然知之在重臣豈有深引之端乎以此分付可也
정조 24년
傳于朴奎淳曰問啓體重政院例以原傳敎載錄爲頭辭然後始書奏對之語而有若出朝報樣不書頭辭者有關事面當該次對入侍承旨禁推
정조 24년
徐英輔以弘文館言啓曰本館上番闕直事甚未安新除授校理金履喬卽爲牌招入直何如傳曰允
정조 24년
尹光顔以承文院都提調意啓曰寫字官之役所關甚緊曾於先朝丁卯年間因大臣筵奏成節目啓下遵而勿失矣挽近以來多有解弛之歎漸無願屬之人莫重啓下節目不可不另加修明而其中古今之異宜者卽燕行次第也就元節目從衆論釐正而待啓下諸般事件無敢更有違越之意各別申飭何如傳曰允
정조 24년
尹光顔以兵曹言啓曰武臣兼宣傳官具世赫外任代加設武臣兼宣傳官徐春輔依定式陞實之意敢啓傳曰知道
정조 24년
徐英輔以司僕寺一二提調意啓曰濟州前判官趙章漢遞任進上馬三匹今纔上來禾毛色別單書入依例內廐立養而封進事體何等重大三匹俱爲疲劣無一可用事極駭然當該封進前判官趙章漢姑先從重推考以警日後何如傳曰允
정조 24년
副修撰金履載疏曰伏以臣本以愚蒙濫叨見職有罪未勘旣遞旋寢臣於是且惶且愧逐隊隨行爲日久而愈無所容措此際臣兄臣履喬又有校理除命玉署淸要顧何如也而兄弟聯武榮耀逾分私心懍惕于是益切至於史館相避法意甚嚴臣兄臣履喬旣帶春秋館記注官之任則臣所兼記事官在所當遞伏願聖明亟命該曹照例遞改以存公格以安私分千萬幸甚臣無任云云省疏具悉疏辭下該曹稟處
정조 24년
行都承旨李集斗緣故出左承旨未差右承旨徐英輔坐直左副承旨崔獻重坐右副承旨朴奎淳坐直同副承旨嚴耆坐注書金啓溫病一員未差假注書申在明仕直呂東植仕事變假注書南吉寬仕
정조 24년
藥房都提調李時秀提調徐邁修副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
徐英輔啓曰行左承旨李基讓今日不爲仕進卽爲牌招何如傳曰聞有實病許遞待下批牌招察任
정조 24년
朴奎淳啓曰玉堂備員間視事頉稟之意敢啓傳曰知道
정조 24년
徐英輔啓曰右承旨洪樂游禁推事命下矣依定式遞差傳旨捧入之意敢啓傳曰知道
정조 24년
傳于徐英輔曰當此悶旱求助之時臺諫之一味闕啓事體不然在外人員山林外許遞政官牌招開政以在京無故人差出與未肅拜臺諫牌招而古則詣臺臺諫如有特敎則診筵持公事皆入侍雖無特敎晝講時微稟同入卽亦臺閣美規近來抛置今日則持公事入侍使之同爲入侍
정조 24년
傳于朴奎淳曰諸承旨持公事入侍
정조 24년
以洪樂游囚單子判付內分揀放送爲良如敎
정조 24년
吏曹參議前望單子入之洪樂游落點
정조 24년
朴奎淳以吏曹言啓曰新除授本曹參議洪樂游令政院卽爲牌招以爲同參政事之地何如傳曰允
정조 24년
以吏曹參議洪樂游牌不進罷職傳旨傳于徐英輔曰只推
정조 24년
以校理金履喬牌不進罷職傳旨傳于徐英輔曰本職許遞令該曹口傳付軍職
정조 24년
兵曹口傳政事護軍曺允大李益運兪漢謨副司果金履喬竝單付
정조 24년
朴奎淳以弘文館言啓曰本館上番闕直事甚未安今日政新除授玉堂待下批牌招入直何如傳曰允
정조 24년
以曺錫中囚單子判付內分揀放送爲良如敎
정조 24년
有政吏批判書徐龍輔進參判閔台爀參議洪樂游牌不進右副承旨朴奎淳進以尹光普崔獻重嚴耆爲承旨成鼎鎭爲大司諫兪鉉章爲掌令姜浚欽爲正言金銑爲校理閔耆顯爲副校理李益運爲兵曹參判鄭大容爲右尹李樂培爲敦寧都正金㙆爲宗簿正李石求爲監察金爲溫陵參奉輔德單尹光顔仍任事承傳
정조 24년
兵批判書金載瓚病參判未差參議申鳳朝病參知韓致應入直進右承旨徐英輔進護軍李基讓副護軍金羲淳李殷模曺錫中安錫任副司直姜世鷹副司果林漢浩竝單付
정조 24년
以大司諫成鼎鎭牌不進罷職傳旨傳于徐英輔曰向筵臺臣以臺選之從嚴爲請其言甚是卽不過泛論其當如此則其時他臺之處義萬萬太過其後新除者又必一番違牌後始欲行公者豈成說乎此後辭疏避啓切勿轉相效尤之意嚴飭此諫長亦以隨衆之意違牌乎傳旨勿施更卽牌招
정조 24년
徐英輔啓曰昨日次對大臣擧條中有三字落漏之處原擧條改付標以入而莫重奏御文字有此錯誤當該注書所當重勘而本院請推之外無他可施之罰何以爲之敢稟傳曰拿處
정조 24년
以假注書呂東植拿處傳旨傳于徐英輔曰分揀後勿若是之意嚴飭
정조 24년
徐英輔啓曰行左承旨尹光普時在忠淸道尼城地斯速乘馹上來事下諭何如傳曰與在外玉堂許遞前望單子入之待開門牌招
정조 24년
以黃海監司徐榮輔狀啓新溪縣失火民人恤典題給事判付內啓下備邊司爲旀分付道臣使之嚴飭結構俾無方農失所之弊爲良如敎
정조 24년
嚴耆以備邊司言啓曰頃以黃州被燒民家七十二戶斯速結構後畢奠接形止卽爲報來以爲草記之意因傳敎行會矣卽見黃海監司徐英輔報本司辭緣則以爲被燒民人等處元恤典依例題給役糧材木又爲優助今纔畢構入處而所受新還合各穀六十八石十一斗竝爲蕩減有役者當納錢木前因朝令二十分一已爲蠲免故實納木三十八尺錢十五兩二錢每人名下亦爲勿徵而舊還則初無所受故不爲擧論云矣敢啓傳曰知道
정조 24년
嚴耆以備邊司言啓曰卽見水原留守徐有隣狀啓則以爲本府軍器元來鮮少實多疎虞今伏奉從長推移趁速繕造之命方以修城庫留在錢物開春卽時始役而所入物力不下九千兩令廟堂稟旨區劃以爲及時報償之地至於摘奸反庫定式事依內營例擧行與依南城沁都例擧行待處分定式施行計料爲辭矣曾於年前因本府軍器修造劃出湖南船儲置四千石取用後每年加分取耗自丙辰至己未準充矣今亦依此例湖南左水營米二千石右水營米一千石合三千石劃付從便區處後限三年加分俾充元穀之數一如年前之爲摘奸反庫等節內外營宜無異同依內營例擧行事定式施行何如傳曰允
정조 24년
嚴耆以備邊司言啓曰卽見京畿監司徐鼎修狀啓則以爲本道穀簿自來不敷而至於今年以有閏朔之故排巡不足種糧難繼留庫各穀中限八千石特許加分事請令廟堂稟處矣今此八千石加分之請比近年至爲些略依狀請施行之意卽爲分付何如傳曰允
정조 24년
徐英輔以義禁府言啓曰肅川府使任長源令該府拿問事傳旨啓下矣任長源以兼營將守令時在任所云依例發遣府書吏差兼官交代後拿來何如傳曰允
정조 24년
持平申龜朝啓曰臣風采旣乏於耳目言議蔑稱於骫骳前後臺地祗露醜拙積違於三年之餘耿結於一覲之忱除旨際下賓對有命許先入侍庚牌踵臨冒沒承命顚倒登筵寂寥數語竊附官箴而其中邸吏一事致煩問啓至承風傳爽實之敎臣於是不勝瞿然悚慙之至噫臺閣言事雖許風聞如或一毫爽實豈敢質言於君父之前乎就以臣之所奏參看於重臣問啓則前後事實無甚差誤當初之出錢執劵末梢之京兆往復昭然可驗則臣之所言有非道聽道說之比而誠未見孚自歸於無實之科以此情踪其何敢仍冒於臺次乎請命遞斥臣職答曰重臣以崇秩耆臣於本事有無必當據實對奏其可不以重臣之言爲信乎執劵異於買邸則風傳歸之於差爽於爾有何可避之端乎勿辭亦勿退待
정조 24년
庚申閏四月二十五日辰時上御誠正閣藥房入診諸承旨持公事入侍詣臺臺臣同爲入侍時藥房都提調李時秀提調徐邁修副提調李集斗假注書申在明記注官承膺祚金啓濂檢校直閣沈象奎左副承旨徐英輔右副承旨尹光顔同副承旨朴奎淳假注書呂東植持平申龜朝醫官柳光翼金孝儉李敬培李惟鑑玄必采安昌禧以次進伏訖時秀曰昨日酬應之餘聖體若何上曰一樣矣時秀曰夜來膈候未審若何上曰今日則稍勝矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰來待諸臣入侍出榻敎在明承命出與有司堂上李書九偕入進伏上曰左承旨今日何不入來英輔曰有實病云矣上曰昨日政院事誠駭然矣問啓之規如供辭問目故頭辭必書本事下敎一通而今乃一竝刪去只書問啓事命下云云者是豈成說近來於格例邊事擧皆茫昧良可歎也昨日次對承旨乃洪樂游而使之禁推矣未知左承旨以僚員或爲引嫌之端耶集斗曰左承旨申退之後捧入問啓似無以此自引之端矣時秀曰政院事昧例莫甚誠駭然矣命奏公事奎淳讀奏咸鏡監司具㢞狀啓遺棄兒給料事光顔讀奏慶尙監司申耆狀啓箭竹封進事廣州留守金思穆狀啓諸將官射講單子上送事京畿監司徐鼎修狀啓留庫各穀特許加分事令廟堂稟處事分書判付訖命奏公事房先退光顔奎淳先退上曰憲臺則旣登筵而諫臺則何不入來令注書出去催促而如正言金履度者家又在近尤當速入矣在明承命出飭命臺諫進前龜朝曰合啓中四啓關係何如負犯何如許久靳允輿憤未伸何幸聖斷赫然夬賜允從而側聽閱月傳旨未下致使莫重之四啓反在於不生不滅之科臣不任訝惑憂歎之忱請亟下依允之傳旨卽爲啓下俾臺啓重而國體尊焉上曰當量處矣出擧條上曰此啓辭旣以量處爲批則處分前當爲姑停而旣以姑停書出則不可不一有下落然後停連間當有究竟向於一啓辭亦以處分間姑停書出而其後更不擧論仍爲永停臺啓何等體重則是豈成說乎旣曰姑停則是必不當停啓之人而其中有爲雄藩者有爲文衡者向來徐榮輔亦以此爲引卿等果知之乎時秀曰未得詳知矣上曰臺諫去來更爲催促也賤臣承命出飭上曰昨日臺啓中任長源事當爲拿來間姑停而重臣事停連間果當何以處之時秀曰任長源事來頭結末未知何如而拿來間似當姑停重臣事惟在臺諫所處之如何耳上曰重臣事寧有是理近來朝著廉隅雖曰掃如問啓之對旣以執券爲言則執與買當有區別風傳似或爽實而此事不必連啓矣時秀曰重臣事其委折則雖未詳知而似無是理至於臺臣之因其所聞而爲風傳者亦無足怪矣龜朝曰各邑邸吏之自相賣買卽吏隷之事也士夫干預猶云羞恥況宰相乎月前京兆有恩津邸吏相訟之事該堂催納本文記而終不現納至於杖問之境而始乃以在於判書洪檍家納供該堂屢次催促於其家而百般推托終不入送其後該堂仍而退訟尙未決折事之莫此爲甚請判書施以譴罷之典上曰旣知其爽實則此非連啓者不允出擧條上曰注書旣以臺諫去來催促事傳命則何不以某某去來回奏也誠駭然矣在明曰諸臺皆未及入來而正言金履度納牌不進矣上曰呼望勿施更爲催促也在明承命出飭上曰推考房則出飭臺諫去來他承旨入來交代也仍命書榻敎曰右副承旨入侍英輔承命先退光顔進伏命書九進前敎曰卽見本司草記則湖南船儲置之劃付於華城者爲三千石矣此後加分之數每年當爲幾許石耶書九曰每年五千石則似當充數矣上曰年前劃付之四千石限四年準充則今此三千石充數之限亦似不出於三年矣時秀曰以三年爲限則似當準充矣上曰船儲置都數及取用之數竝爲錄置以爲後考之地也仍命藥房及有司堂上先退上曰注書更爲出去知入臺諫去來也在明承命出問回奏曰正言金履度今方入來矣上曰玉堂亦爲來待乎在明曰然矣上曰與之偕入在明承命出與副修撰金履載正言金履度偕入進伏仍命三司進前敎曰前啓只擧末端也龜朝等曰請亟寢罪人鄭致達妻出置罪名命釋之音依前還發配所仍令王府快正典刑上曰不允出擧條二行刀割履載就座龜朝等曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條龜朝等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條龜朝等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條龜朝就座履度曰請金甲島爲奴罪人克觀更令王府嚴鞫得情夬正王法上曰不允出擧條履度曰請逆賊尙魯亟施孥戮之典上曰不允出擧條履度曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌上曰不允出擧條上曰當此求助之時豈可以只傳故紙更無一言而退乎龜朝等曰實無仰達之事矣仍命三司先退命書榻敎曰吏曹參議前望單子入之命退諸臣以次退出
정조 24년
庚申閏四月二十五日午時上御重熙堂左副承旨入侍時左副承旨徐英輔假注書呂東植記事官金珍恪記注官承膺祚以次進伏訖命書榻敎曰右副承旨尹光顔仍任輔德仍命退承史以次退出
정조 24년
行都承旨李集斗奉命出疆左承旨未差右承旨徐英輔坐左副承旨崔獻重坐直右副承旨朴奎淳坐同副承旨嚴耆坐直注書金啓溫病一員未差假注書申在明仕呂東植仕直事變假注書南吉寬仕
정조 24년
嚴耆啓曰御營廳將官來言今日本廳軍兵日次私習云矣敢啓傳曰知道
정조 24년
傳于嚴耆曰卿等入來次對仍爲來會事招致備郞傳諭
정조 24년
傳于嚴耆曰三使臣留待次對同爲入侍
정조 24년
傳于嚴耆曰大臣備局堂上引見
정조 24년
吏曹口傳政事以李得養爲槐山郡守
정조 24년
玉堂前望單子入之校理林漢浩副校理金履載副修撰金履度落點
정조 24년
掌令柳頤玄啓曰臣姿性鹵莽言議巽軟淸朝耳目之任萬不近似柏府新命承膺無路而飭敎之下怵分畏義章皇出肅賓對有命冒沒登筵進退之際不善周旋至被承宣請推之擧以此情踪其何敢一刻晏然於臺次乎請命遞斥臣職答曰勿辭
정조 24년
掌令兪鉉章啓曰臣猥以無似淸朝耳目之任豈有一分堪承之望而柏府除旨忽下於多年蟄伏之餘怵畏義分章皇出肅矣次對有命及登筵席遇事生疎進退失措至被承宣重推之擧臣於此滿心惶愧無地自容以此情踪其何敢一刻晏然於臺次乎請命遞斥臣職答曰勿辭
정조 24년
嚴耆啓曰掌令柳頤玄兪鉉章一日再啓煩瀆退待物論矣敢啓傳曰知道
정조 24년
徐英輔以弘文館言啓曰新除授校理林漢浩時在全羅道興陽縣任所經筵入番事緊請斯速乘馹上來事下諭答曰依啓